钦定古今图书集成/方舆汇编/职方典/第1108卷 > 《福宁州儒学记》元·程钜夫
## 钦定古今图书集成/方舆汇编/职方典/第1108卷 > 《福宁州儒学记》元·程钜夫

予为孙君𬳽记宁德县之三年，而又以记《福宁州学》
为请。按“长溪唐武德昉为望县，闽王氏析为宁德，宋
末又析为福安。皇元一统，肇州、福宁二邑隶焉。初，夫
子庙在县治之东，庆历癸未迁城东南，陬始有学。自
元祐庚午更新而堂宇备。自师公古、郑公樵教授而
经术明，自乡儒先游紫阳之门而弦诵衣冠盛。岁久”
屋且敝。至元丁亥，白侯璧改作而飓风坏之。元贞乙
未，樊侯忠又改作而飓风又坏之。丙辰，陈侯翼请于
台省，命同知州事孙璧共事协谋，悉力树戟门，作礼
殿缋，崇祀先贤。会讲有堂，肄业有斋，畚土辇石，燥湿
崇卑，翼翼严严，规弘，工密可书已。然予前《记》学，其说
殊未竟。夫学校庠序古矣，明伦之外，无他说也。词章
胜，德行微，先儒有忧之，而求之性命，《大雅》不作，假性
命之说以媒其利达，而世道人心俱往矣。夫词章性
命之学，犹不能无弊，则夫管摄人心、扶植世道，必有
攸在。不然，群居终日，翕翕訿訿，相与商功利而较智
术，弊又甚焉。圣朝一视远迩制度，考文嘉惠，儒者、隶
名者不役于有司，其以德行文字进者，胥此途出。士
盍思古人所以明人伦者为何事？修其孝弟忠信，于
家为孝子，于乡为善人，于国为忠臣，斯无负于国家
设学之意。若夫工词章而不求其理，谈性命而不践
其实，其为功利智术之归者，无几矣。